"தம்பி! எதற்காக என்னை இறங்கச் சொன்னாய்?" என்று கேட்டான். "இப்போது வேளக்காரப் படை அரசரைத் தரிசனம் செய்து விட்டுக் கோட்டைக்குள்ளிருந்து வரப் போகிறது; அதற்காகத்தான் இத்தனை ஜனங்களும் ஒதுங்கி நிற்கிறார்கள்." "வேடிக்கை பார்க்கத்தானே?" "ஆமாம்." "நான் குதிரை மேல் உட்கார்ந்து கொண்டு பார்த்தால் என்ன?" "பார்க்கலாம்; ஆனால் வேளக்காரப் படை வீரர்கள் உங்களைப் பார்த்து விட்டால் ஆபத்து". "என்ன ஆபத்து? குதிரையைக் கொண்டு போய் விடுவார்களா?" "குதிரையையும் கொண்டு போவார்கள்; ஆட்களையே கொண்டு போய் விடுவார்கள் பொல்லாதவர்கள்."